Man op kleinhoewe in plaasdorpie doodgeskiet | Maroela Media
Johan van Rensburg. Foto: Verskaf
Wilma Botha (34), Van Rensburg se gebroke dogter, het Maandag aan Maroela Media gesê sy vind 'n bietjie berusting in die feit dat haar pa soos 'n held gesterf het.
Botha verduidelik 'n buurvrou wat skuins agter haar pa woon, is Vrydag tussen 18:00 en 19:00 vermoedelik deur vier mans op haar kleinhoewe aangeval waartydens sy met 'n graaf aangerand is. Die mans het laat spaander toe die plaaslike buurtwag, die Sundra Rietkol Bulldogs, ontbied is.
Van Rensburg, 'n plaaslike houtkapper en -verkoper, en Dina het omstreeks 19:30 niksvermoedend by hul huis opgedaag.
"Hulle het net by die huis aangekom en uitgeklim toe my pa sien daar kruip mense agter hul vragmotor weg. Hy het vir tannie Dina beveel om in die huis in te gaan en het hulle afgeweer sodat sy genoeg tyd gehad het om in die kombuis in te gaan en die deur te sluit. My pa het met hulle gestoei en twee skote het afgegaan, een skoot het hom in sy kop getref," het Botha gesê.
Die buurtwag, polisie en paramedici van ER24 was nog op die toneel van die eerste misdaad toe hulle die skote gehoor en gaan ondersoek instel het. Van Rensburg is op die toneel dood verklaar. Dina is ongedeerd maar getraumatiseerd. Die buurvrou is na die waakeenheid van 'n nabygeleë hospitaal geneem.
Hennie Greeff, die buurtwag se voorsitter, het die voorvalle aan Maroela Media bevestig en gesê ondersoek word ingestel om te bepaal of dieselfde groep met albei voorvalle verbind kan word.
"'n Verdagte is Vrydagaand aangekeer en vir ondervraging na die Sundra-polisiestasie geneem," het hy gesê.
Buurtwaglede het met die hulp van twee veiligheidsmaatskappye, die polisie en die Valke Vrydagaand en Saterdag na nóg verdagtes in die omgewing gesoek. Die soektog duur voort.
Dit is nie bekend of enigiets tydens die twee voorvalle gesteel is nie. Die Sundra-polisiestasie ondersoek die voorval. Maroela Media het die polisie genader vir kommentaar en wag nog vir terugvoer.
Botha het gesê sy sal haar pa as 'n held onthou. "Hy was 'n hero wat sy lewe gegee het om tannie Dina te beskerm, wat 'n aanduiding gee van die goeie mens wat hy was. Hy het altyd baie hard gewerk om vir ons te sorg. Selfs in tye wat ons swaar gekry het, sou hy die min wat hy gehad het met ander mense deel. Hy het 'n hart van goud gehad," het sy gesê. Die begrafnisreëlings is nog nie bekend nie.
Greeff is vol lof vir die polisie en almal wat Vrydagaand saamgestaan en help soek het. Hy het sy innige dank en waardering teenoor die buurtwaglede, die polisie, die Valke, ER24, Maksimum Sekuriteit en AAA Sekuriteit betuig.
Baie sterkte aan sy gesin. Hy is 'n held. Ek hoop geregtigheid sal geskied.
Hierdie is terroriste van die regering wat toeslaan op weerlose mens, die publiek sal moet leer deur hulself ordentlik op te lei, om hulself te kan beskerm. My innige meegevoel.
Dit is vreeslik. Rus in vrede oom. Ek wens mense wat op kleinhoewes woon wou trek. Dit is so gevaarlik. Ek weet ons is enige plek in gevaar, in die dorp ook, om elke hoek en draai maar kleinhoewes is veral nie meer veilig nie. Ons het familie wat ook daar bly. Ek bid vir hulle veiligheid. Sterkte aan die familie.
Om so onverhoeds oorval te word. Simpatie aan die familie! Ek dink ek verstaan waarom 'n leser die moordenaars as terroriste bestempel. In 'n oorlogsituasie kan jy beplan en gereed wees of dan 'n hinderlaag verwag. Soldate veg dan. Hierdie moordenaars in Suid-Afrika tree eintlik soos terroriste op, want hul val aan op die vreemdste plekke en daar is nie 'n aangekondigde oorlog nie. Hul saboteur menseregte van onskuldiges. Hul saboteur die blote reg op vrylik rondbeweeg op jou EIE, GEKOOPTE grond. 'n Terroris is ook 'n lafaard in sommige opsigte – dus maak dit ook sin om hierdie tipe… Lees meer »
Baie goed gestel Theresa! Dis n groot tragedie en weereens n sinnelose dood! Jy was dapper oom, en het jou lewe gegee vir iemand anders! Jy is n held!